與李司直令從荻塘聯句
作者：清晝
朝代：唐

paragraphs: 畫舸悠悠荻塘路，真僧與我相隨去。
寒花似菊不知名，霜葉如楓是何樹。
倦客經秋夜共歸，情多語盡明相顧。
遙城候騎來仍少，傍嶺哀猨發無數。
心閑清淨得禪寂，興逸縱橫問章句。
蟲聲切切草間悲，螢影紛紛月前度。
撩亂雲峰好賦詩，嬋娟水月堪爲喻。
與君出處本不同，從此還依舊山住。